# אביר על גלגלים

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אביר על גלגלים
KnightRider
ז'אנר | פעולה/ דרמה/ מדע בדיוני.
אורך פרק | 45 דק'
יוצרים | {{{יוצרים}}}
שחקנים | דייוויד האסלהוף, דניאל ויליאמס (דיבוב), אדוארד מולהר, פטרישיה מקפרסון, רבקה הולדן, פטר פארוס.
ארץ מקור | ארצות הברית
רשת שידור | NBC (ארצות הברית), AXN (ישראל)
תקופת שידור מקורית | 26 בספטמבר 1982 – 8 באוגוסט 1986
מספר עונות | 4
מספר פרקים | 90

אביר על גלגלים (באנגלית Knight Rider) היא סדרת פעולה פופולרית משנות ה-80 שהומצאה והופקה על ידי גלן א. לארסון, שודרה במשך כ-4 עונות בטלוויזיה והפכה לסדרת קאלט. הסדרה מתמקדת בלוחם למען הצדק, מייקל נייט, הנלחם נגד הפשע בעזרת מכונית משוכללת (המכונה KITT) ובעלת בינה מלאכותית. הסדרה הפכה ללהיט ובעקבותיה הופקו מספר רב של סדרות על לוחם-פשע הנעזר בטכנולוגיה מתקדמת ו"פטנטים" כדי לתפוס פושעים.

כוכב הסדרה היה דייוויד האסלהוף (משמר המפרץ) שגילם את מייקל נייט, שוטר שנשבע להקדיש את עצמו למלחמה בפשע למען הנדכאים והחפים מפשע. אבל, מי שגנב את ההצגה בסדרה הייתה דווקא מכוניתו המשוכללת KITT, אותה דיבב ויליאם דניאלס. המכונית ניחנה בבינה מלאכותית ומלבד השכלולים הבדיוניים בורכה גם בחוש הומור סרקסטי.

## [עריכה] עלילה ודמויות ראשיות

| פרטי עלילה ("ספוילרים") מופיעים בהמשך.

### [עריכה] מייקל נייט

מייקל נייט (בגילומו של דייוויד האסלהוף) נוהג ב-KITT בעת פעילות מבצעית.

מייקל נייט (Michael Knight) הוא הגיבור האנושי של הסדרה וסוכן השטח מטעם הקרן לחוק וממשל (Foundation for Law and Government או בראשי תיבות FLAG) היוצא למשימות של מלחמה בפשע והגנה על החפים מפשע.

בפרק הפיילוט, שוטר חשאי בשם מייקל לונג נורה בפניו ונפצע קשה. הוא מוכרז כמת אך מועבר לטיפולה הרפואי של הקרן לחוק וממשל (להבא קח"ם בקיצור). קח"ם היא ארגון פרטי ללחימה בפשע, הפועלת מטעם The Knight Foundation, שנוסדה על ידי הנדבן הגוסס וילטון נייט. הקח"ם מצילה את חייו של לונג ומעניקה לו פנים חדשים (פני בנו של וילטון) באמצעות ניתוח פלסטי. לאחר שהשתכנע, מחליט מייקל להצטרף לקח"ם כלוחם-פשע ומשנה את שמו למייקל נייט. הקרן מציידת אותו ברכב היי-טק משוכלל בשם KITT (ראשי תיבות של Knight Industries Two Thousand) ושולחת אותו למשימות ברחבי ארצות הברית על מנת להגשים את חזונו של מייסד הקח"ם וילטון נייט. בדרך כלל, מי שנותן למייקל את ההוראות ומספק לו משימות הוא דבון מיילס (Devon Miles), חברו הטוב של וילטון נייט, שהפך למנהל הקח"ם אחרי שוילטון נפטר.

מייקל נייט הוא סוג חדש של גיבור, אביר מודרני, נמרץ וחסר פחד, אשר נמנע מאלימות לא הכרחית ואינו משתמש בנשק חם. ברוב הפרקים הופיעה בחורה צעירה ונאה (באחד הפרקים הייתה זו השחקנית ג'ינה דיוויס בתחילה הקריירה שלה) שהייתה זקוקה לעזרתו והגנתו של נייט. בפרקים רבים, קרוב של הבחורה הנאה (אבא, בעל, חבר או בן) היה נרצח ועל מייקל היה לגלות את זהות הרוצחים. בפרקים אחרים הגן מייקל על עסקים קטנים מפני בעלי הון שמנסים לדרוס אותם באמצעות רכישתם והפחדתם על ידי אלימות ורצח. נייט מעולם לא השתקע במקום אחד ונדד בדרכים מעיר לעיר.

### [עריכה] KITT

המכונית המקורית ש"גילמה" את KITT באולפני "Universal Studios".

המכונית המשוכללת KITT (ראשי תיבות של Knight Industries Two Thousand) היה (האישיות של KITT היא אישיות של זכר) בעיני רבים הכוכב האמיתי של הסדרה. המכונית KITT לא הייתה סתם רכב משוכלל, אלא הייתה רובוט בצורת-מכונית בעל בינה מלאכותית ברמה כה גבוהה שאפשרה לו לחשוב בהיגיון, לדבר, לאלתר פתרונות למצבים קשים ואפילו לשחרר הערות סרקסטיות. למעשה, KITT היה כל כך מתקדם עד שהוא אפילו פיתח אישיות, חוש הומור וקשר מיוחד עם מייקל. KITT יכל לנהג את עצמו (מעין "טייס אוטומטי") כאשר מייקל היה עסוק (מחוץ ל KITT, או בחוץ על KITT). כאשר מייקל נכנס למבנים ו KITT נאלץ לחנות בחוץ, מייקל יכול לתקשר עם KITT באמצעות שעון יד שכלל מכשיר וידאו-קשר ומערך חיישנים.

המכונית עצמה התבססה על שלדה של פונטיאק שחורה מדגם Pontiac Trans-AM . בסדרה, השלדה, השמשות וכל המכלולים צופו בפיתוח מהפכני של וילטון נייט: שריון מולקולרי. מיגון זה הקנה ל KITT חסינות לרוב כלי הנשק (עד מתחת לרמה של ארטילריה כבדה, אך כולל אקדחים, מקלעים ורקטות נ"ט). הביצועים של KITT בתור מכונית היו מרשימים: מהירות מירבית של 320 קמ"ש (מעל 200 מייל לשעה) ויכולת תמרון מצוינת (היגוי ובלימה מעולים).

בנוסף להגנה, השרידות והביצועים על הכביש, KITT היה מצויד במגוון של פטנטים ויכולות מיוחדות (חלקן נוספו ל KITT במהלך פרקי הסדרה, כאשר הם הותקנו על ידי המכונאית ושימשו אחר כך להציל את מייקל באותו הפרק). בין הנפוצות שבהן אפשר למנות:

- מזנק טורבו (Turbo Boost) - המאפשר ל KITT לזנק למרחקים ולקפוץ מעל מכשולים.
- גלישה (Ski Mode) - המאפשר ל KITT לנסוע רק על שני גלגלים (באותו צד) כאשר הוא נוטה הצידה.
- שבש אלקטרוני (Micro Jam) - המאפשר ל KITT להשתלט על כל התקן אלקטרוני או חשמלי, ובפרט לפרוץ כספות, לנטרל אזעקות ולצותת לשיחות טלפון.
- כסא מפלט (Auto Eject) - שאפשר ל KITT לשגר את מייקל לאוויר בעוצמה שנקבעה מראש (שימושי כדי להנחית את מייקל מעל גדרות או על גגות). פטנט זה לווה בגג נפתח חלקית (מעל לכסא בלבד) שאפשר למייקל להיכנס ולצאת מ KITT בצורה לא קונבציונלית בעת מרדפים.
- מסך טלוויזיה-וידאו וקשר אלחוטי עם מרכז הבקרה של קח"ם.
- מדפסת המאפשרת הוצאת תדפיסים ותמונות (ובפרק מסוים אפילו כסף).
- מעבדה ניידת - המאפשרת ל KITT לנתח חומרים, דגימות דם, סימנים על הכביש וחפצים שונים.
- צלצל עם קרס תפיסה (Graplink Hook).
- שמן מחליק (Oil Slick) - המאפשר ל KITT לשפוך שמן מחליק על הכביש כדי להיפטר ממכוניות שרודפות אחריו.
- מסך עשן.
- מערך חיישנים ומערכות מעקב, כולל: מצלמת וידאו ורשמקול, מנתח קול, מנתח ספקטרוסקופי, מכ"ם, גלאי אינפרא-אדום, גלאי שדות אלקטרומגנטיים.
- מיזוג אוויר וערכת אוורור, כולל הגנה נגד אב"כ.
- מעבד ומנתח גרפי.

למעשה, KITT הוא הרובוט-מכונית השני שפיתחה הקח"ם. הרובוט-מכונית הראשון, שנקרא KARR (ראשי תיבות של Knight Automated Roving Robot) נבנה בטעות ללא ההנחייה התכנותית לשמור על חיי אדם (ראו חוקי הרובוטיקה) ולכן ננטש. KITT לעומת זו כן כולל את ההנחייה הזאת ולא מסוגל להרוג בני אדם. בהמשך, KARR נופל לידיים הלא נכונות ומשמש כאויב-המראה של KITT במספר פרקים.

בפרקים מאוחרים יותר מותקן על KITT תותח לייזר, המאפשר לו להילחם ב"גלית" ואחר כך ב KARR.

בעונה הרביעית (והאחרונה) KITT זכה לשיפורים ניכרים. באחת המשימות בשיקאגו, השריון המולקולרי של KITT נוטרל באמצעות ממיס חזק והשלדה שלו רוסקה על ידי רכב משוריין עם אייל ניגוח. למזלו, המכונאית בוני בארסטו, בסיוע מכונאי רחוב בהנהגת RC3, הצליחו לשקם את KITT ולתקן אותו תוך 24 שעות. למרות שהם לא יכלו לשקם את השריון המולקולרי שלו, הם הוסיפו לו מצב של "מרדף מהיר" (Super Pursuit Mode) המאפשר ל KITT לנסוע במהירות של כ-480 קמ"ש (300 מייל לשעה) באמצעות פרישת סנפירים אווירו-דינימיים ומאיצי סילון. בנוסף הותקנה מערכת בלמי חירום, המשתמשת במדפים נפתחים כדי לבלום במהירויות גבוהות מאוד (התקן כזה קיים היום במכונית ה Mercedes SLR). עוד שיפור חביב היה כפתור עם הכיתוב "C" שכל הפרק תהה מייקל מה הוא עושה. בסוף התברר שכפתור זה הופך את KITT למכונית עם גג מתקפל שנפתח (convertible). אחרי שהשלים את המשימה, השריון המולקולרי הותקן בחזרה על KITT באחד ממפעליה של הקח"ם.

המעריצים לא אהבו את רוב השינויים האלו והם נתפסו בעיניהם כהגזמה. בהדרגה העניין בתוכנית ירד, ולבסוף התוכנית בוטלה כאשר NBC לא הייתה מוכנה לכסות את עלויות ההפקה.

## [עריכה] דמויות משנה

| פרטי עלילה ("ספוילרים") מופיעים בהמשך.

### [עריכה] עובדים נוספים בקח"ם

מייקל ו KITT כפופים ישירות לדבון מיילס (Devon Miles, בגילומו של אדוארד מולהר). דבון הוא חבר של מייקל אך גם המנהיג של הצוות. הוא מופיע בכל פרק בסדרה ובדרך כלל הוא זה שנותן את הרקע והתדרוך למשימה שמייקל מקבל. בסוף הפרק, דבון מופיע בדרך כלל כדי לסגור את הפרק. בנוסף דבון משיג למייקל מידע על מבוקשים, חברות מסחריות ועוזר לו בכל הנוגע להלוואות כספיות ומשא ומתן עם גופים עסקיים. דמותו של דבון היא ארכיטיפ הבריטי המעודן, לרבות המבטא, החליפות המעונבות והמשרד הויקטוריאני המהודר. דבון היה בעברו סוכן שטח רב-תושייה שהצליח להימלט מצרות רבות, בדרך כלל באמצעות דיבורים. כשהיה ילד, הצליח לברוח מהגסטאפו בזמן מלחמת העולם השנייה. בנוסף לתפקיד המפתח שממלא דבון בעבודתו של מייקל, הוא משמש גם כהפוגה קומית, כאשר אופיו הבריטי הצונן מנוגד לאופיו האמריקני החם של מייקל. כאשר דבון מתקשר למייקל כאשר האחרון נוהג ב KITT, מייקל נוהג לפנות אליו ב"יו! דבון!".

בוני בארסטו (Bonnie Barstow, בגילומה של פטרישיה מקפרסון) ואפריל קרטיס (April Curtis, בגילומה של רבקה הולדן) הן המכונאיות הראשיות של KITT. בוני הופיע בעונות 1,3 ו 4 ואילו אפריל הופיע רק בעונה השנייה. הן לא הופיעו ביחד באף פרק. הן בוני והן אפריל היו נשים צעירות ומושכות, שניהלו מתח רומנטי עם מייקל. כאשר מייקל ו KITT חזרו חבוטים ממשימה נראה שבוני דאגה יותר ל KITT מאשר למייקל. לרוב הן נראו על גבי משאית סמי-טריילר ענקית של קח"ם, ששימשה בסיס מבצעים ומוסך נייד ל KITT. בקרב המעריצים, בוני היא המכונאית היותר מועדפת, אם כי שתיהן התקבלו על ידי הקהל בצורה חיובית.

בעונה הרביעית הצטרף לצוות רג'ינלד קורנליוס השלישי או RC3 בקיצור (בגילומו של פטר פארוס). RC3 היה מכונאי רחוב אפרו-אמריקני שנלחם במסכה בפשע בשיקאגו כאשר הוא מפחיד את הפושעים באמצעות רובה M-16 מזויף העשוי מפלסטיק. בנוסף להיותו מכונאי ופחח מוכשר, RC3 היה בעלת חוכמת רחוב וידע ללכת מכות ולהתמודד עם בריונים. הוא הצטרף לצוות אחרי שעזר לשקם את KITT שנפגעה קשה בקרב מול רכב משוריין עם אייל ניגוח. בעקבות הצטרפותו לצוות, גם אויביו של מייקל החלו להתארגן ולהתקבץ על מנת "שיהיה כוחות". RC3 מציל לא פעם את חייו של מייקל, אך מדי פעם זקוק לכך שמייקל ו KITT יצילו אותו.

### [עריכה] אויבים

מייקל ו KITT ניצבו בפני אויבים שונים בכל פרק. מייקל ניצב בפני סוגים רבים של פושעים, לרבות בריונים, כנופיות, מתנקשים, טרוריסטים, מחבלים, פסיכופתים, רוצחים שכירים ואפילו מיליציות שגנבו נשק להשמדה המונית. למרות זאת, ברוב המפגשים מייקל התמודד עם בעלי הון חסרי מצפון שהתנכלו לעסקים קטנים באמצעות רוצחים שכירים ובריונים על מנת לההפך למונופול או לרכוש את השטח שעליו נמצא העסק.

בדרך כלל, רוב הפושעים נלכדו תוך פרק אחד ולעולם לא נראו שוב. רק מעטים הופיעו לסיבוב חוזר בפרקים אחרים. יוצאי דופן היו גארת' נייט ו KARR, שני אויבים שהיו קשורים לסיפור המקור של הסדרה ולקח"ם.

גארת' נייט הוא בנו הפושע של וילטוו נייט המנוח, עליו בוססו פניו החדשות של מייקל. גארת' מצליח להשתחרר מבית כלא שמור היטב באפריקה וחוזר על מנת לנקום במייקל ובקח"ם כאשר הוא מצויד במשאית ענקית ומשוריינת בשם "גלית" (Goliath). גלית הייתה ממוגנת אף היא בשריון מולקולרי אך לא הייתה בעלת בינה מלאכותית כמו KITT. החימוש שלה כלל משגר רקטות שהותקן מעל הקבינה. גלית מופיע בשני פרקים.

אויב אחר שהופיע מספר פעמים הוא KARR, אב הטיפוס הרשע של KITT. ל KARR יכולות דומות לאלה של KITT, למעט התכנות של KITT להגן על חיי אדם ולהימנע מלקיחתן. בעיני המעריצים, KARR נחשב לאויב הגדול ביותר של KITT והפרק בעונה השלישית של "KITT vs. KARR" נחשב לטוב יותר בסדרה.

אויבת נוספת שראויה לציון היא אדריאן מרגו (Adrianne Margeaux), פושעת עשירה ומחונכת היטב, שהופיעה ב 3 פרקים (2 מהם היו פרק והמשכו), בהופעתה השנייה היא התאחדה עם גארת' נייט וגלית על מנת להביס את מייקל נייט.

במספר מקרים גילמו אותם שחקנים דמויות שונות במהלך הסדרה.

## [עריכה] המשכים

לסדרה יצאו מספר המשכים בשנות התשעים אך אף אחד מהם לא זכה להצלחה כמו הסדרה המקורית ורובם ירדו תוך עונה או שניים, תוך ביקורת קשה ממעריצי הסדרה המקורית.

ב-1997 יצאה סדרה בשם Team Knight Rider שבה במקום נהג בודד ומכונית חכמה מופיעים 5 נהגים, לכל אחד המכונית החכמה שלו. צי הרכב כלל רכב שטח Ford F-150 בשם "חייה", ואן ספורטיבי Ford Expedition בשם "דנטה", רכב נפתח Ford Mustang בשם "דומינו" וצמד אופנועים תאומים בשם "קט" ו"פלאטו" (אפלטון). חלק מהרכבים היו בעלי אישיות של נקבה. הסדרה נקטלה קשות על ידי המעריצים ונתפסה כמנוגדת לחלוטין לרוח הסדרה המקורית. היא מהר מאוד ירדה מהמסכים ונחשבה לכשלון.

בנוסף, יצאו שני סרטים המבוססים באופן רופף על הסדרה המקומית: Knight Rider 2000 ו Knight Rider 2010, שהציגו מכונית חדשה (בצבע אדום) בשם KIFT (ראשי תיבות של Knight Industries Four Thousands) שהחליפה את KITT. עובדה זו מנוגדת לאופיו של KITT שהעיר לא פעם שהוא מוכן להיות בכל צבע, בתנאי שזה צבע שחור (פרפראזה על דברי הנרי פורד). באחד הפרקים הוא צופה בפלסטיק אדום בצורה של מכונית מירוץ מפורסמת, כשנשאל אם הוא רוצה להיצבע באדום הוא ענה: "אני תעשיות אביר 2000. לא עגבניה על גלגלים".

עקב הפופולריות הרבה לה זוכה הסדרה המקורית בשידורים חוזרים, ישנם תכנונים להוציא סרט המשך נוסף.

## [עריכה] השפעה תרבותית

הסדרה המקורית, שעלתה על המסכים ב-1982 נהפכה ללהיט מיידי וגררה גל של סדרות המתבססות על המוטיב של לוחם בפשע המצויד בכלי רכב משוכלל ומתקדם. בין גל ה"חיקויים" האלה אפשר למנות את "זאב אוויר", "צפע" ו"נץ רחוב" ( Airwolf, Viper, and Street Hawk). יצרני הצעצועים ניצלו את הצלחת הסדרה ושחררו מספר רב של צעצועים ודגמי מכוניות בדמותו של KITT (כולל דגם של מכונית KITT הנשלטת בשלט רחוק ובעלת רמקול המצטט משפטים של KITT מהסדרה), מוצרים אלה הניבו רווחים נאים.

הרייטינג של הסדרה דעך ב-1985 והתוכנית ירדה מהמסכים ב-1986 בתום עונתה הרביעית. ב-1991 הופק סרט לטלוויזיה ובו התאחד הצוות המקורי בפעם האחרונה. בשנות התשעים הופקו מספר המשכים אך הם לא זכו להצלחה.

התפקיד של מייקל נייט בסדרה "אביר על גלגלים" היה התקפיד המשמעותי הראשון של דייוויד האסלהוף, ולמרות שהרבה אנשים צפו בסדרה רק בגלל KITT, תפקיד זה היווה עבורו פריצת דרך והפך אותו לכוכב פופולרי. בהמשך זכה האסלהוף לעוד תהילה וכסף כאשר כיכב ב"משמר המפרץ" (יחד עם פמלה אנדרסון).

נעימת הפתיחה של התוכנית זכורה עד היום לטובה. היא הולחנה בידי המפיק גלן א. לארסון והמלחין סטו פיליפס (Stu Phillips). מספר אמנים השתמשו בדגימה של נעימה זו בשירים (שהפכו ללהיט), ביניהם: Busta Rhymes ב "Fire It Up" ו Timbaland & Magoo ב "Clock Strikes [Remix]" וכן System of a Down ב "I-E-A-I-A-I-O".

סטו פיליפס הלחין גם את המוזיקה לסדרה, וכאשר עזב (מסיבה לא ידועה) באמצע העונה הראשונה החליף אותו דון פיק. המוזיקה תחת פיק נהפכה ליותר אלקטרונית ופחות סימפונית.

הסדרה "אביר על הגלגלים" גררה בעקבותיה גם משחקי מחשב ווידאו שנהיו די פופולריים. המשחק המקורי יצא ב-1986 בפורמט של 8-ביט אך גרסאות מאוחרות יותר בהוצאת Davilex International הותאמו למחשבים יותר מתקדמים. המשך למשחק המקורי יצא ב-2004 בידי Davilex International.

ב-2005 החלו למכור את עונות הסדרה על גבי DVD. בישראל הסדרה זכתה לעשרות שידורים חוזרים ונכון לשנת 2005 היא משודרת כרצועה יומית בערוץ AXN בכבלים.

## [עריכה] קרדיטים

- מייקל נייט: דייוויד האסלהוף
- הקול של KITT : ויליאם דניאלס
- דבון מיילס: אדוארד מולהר
- בוני בארסטו: פטרישיה מקפרסון
- אפריל קרטיס: רבקה הולדן
- RC3 : פטר פארוס
- וילטון נייט: ריצ'רד ביסהארט
- גארת' נייט: דייוויד האסלהוף
- הקול של KARR : פטר קולן (דיבב גם את אופטימוס פריים בסדרה הרובוטריקים), פאול פריז

- מפיק: גלן א. לארסון
- מלחין: סטו פיליפס, דון פיק
- תכנון KITT: מייקל שף Michael Scheffe.

## [עריכה] טריוויה

- המכוניות KITT ו KARR מבוססת על דגם של פונטיאק Pontiac Trans Am.
- הדגם Pontiac Trans Am מתוכנן להגיע ולעמוד במהירויות של 480 קמ"ש, כך שהסנפירים במוד "מרדף-מהיר" שהותקנו על KITT מיותרים מבחינת היכולת של KITT להגביר את מהירותו המרבית מ 320 קמ"ש ל 480 קמ"ש. ברם, השינויים במוד זה מגבירים את יכולת התמרון שלו במהירויות מאוד גדולות.
- הסורק האדום של KITT שנמצא בחזית הפגוש הוא שארית מההפקה הקודמת של גלן א. לארסון: Battlestar Galactica .

פתיח הסדרה מקוריין על ידי ריצ'רד בייסהארט (שגילם את וילטון נייט) כדלקמן:

"Knight Rider". A shadowy flight into the dangerous world of a man who does not exist. Michael Knight, a young loner on a crusade to champion the cause of the innocent, the helpless, the powerless, in a world of criminals who operate above the law."

## [עריכה] קישורים חיצוניים

- אביר על גלגלים - סקירה בעברית, עם תמונות וקובצי מדיה (באתר סדרות הטלוויזיה הקלאסיות)
- רשימת פרקי הסדרה, בוויקיפדיה באנגלית
- Knight Rider Online, אחד האתרים הותיקים ברשת
- KnightRider.org - מידע על התוכנית וההמשכים שלה
- אביר על גלגלים, במסד־הנתונים הקולנועיים IMDb (אנגלית)
- הפרופיל של KITT, כולל מפרט טכני
- שחזור לוח המכוונים של KITT
- ניתוח פסיכולוגי של הסדרה "אביר על גלגלים"

מקור: http://he.wikipedia.org../../../%D7%90/%D7%91/%D7%99/%D7%90%D7%91%D7%99%D7%A8_%D7%A2%D7%9C_%D7%92%D7%9C%D7%92%D7%9C%D7%99%D7%9D.html

קטגוריות: סדרות טלוויזיה אמריקאיות | מכוניות מפורסמות

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- বাংলা
- Česky
- Deutsch
- Español
- Suomi
- Français
- Magyar
- Italiano
- 日本語
- Nederlands
- Polski
- Português
- Русский
- Svenska
- Türkçe
- 中文